钦定古今图书集成/明伦汇编/人事典/第012卷 > 兼明书 > 《代张籍与李浙东书》韩愈
## 钦定古今图书集成/明伦汇编/人事典/第012卷 > 兼明书 > 《代张籍与李浙东书》韩愈

月日，前某官某谨东向再拜，寓书浙东观察使中丞
李公阁下：籍闻议论者皆云，方今居古方伯连帅之
职，坐一方得专制于其境内者，惟阁下心事荦荦，与
俗辈不同，籍固以藏之胸中矣。近者阁下从事李协
律翱到京师，籍与李君友也，不见六七年，闻其至，驰
往省之，问无恙外，不暇出一言，且先贺其得贤主人。
李君曰：“子岂尽知之乎？吾将尽言之。”数日，籍益闻所
不闻。籍私独喜，尝以为自今已后，不复有如古人者，
于今忽有之。退自悲“不幸两目不见物，无用于天下；
胸中虽有知识，家无钱财，寸步不能自致。今去李中
丞五千里，何由致其身于其人之侧，开口一吐，出胸
中之奇乎？”因饮泣不能语。既数日，复自奋曰：“无所能，
人乃宜以盲废；有所能，人虽盲，当废于俗辈，不当废
于行古人之道者。浙水东七州，户不下数十万，不盲
者何限？李中丞取人，固当问其贤不贤，不当计其盲
与不盲也。当今盲于心者皆是，若籍自谓独盲于目
尔，其心则能别是非。若赐之坐而问之，其口固能言
也。幸未死，实欲一吐”出心中平生所知见，阁下能信
而致之于门邪？籍又善于古诗，使其心不以忧，衣食
乱。阁下无事时，一致之座侧，使跪进其所有，阁下凭
几而听之，未必不如听吹竹弹丝，敲金击石也。夫盲
者业专，于艺必精，故乐工皆盲。籍傥可与此辈比并
乎？使籍诚不以蓄妻子，忧饥寒乱心，有钱财以济医
药，其盲未甚，庶几其复见天地日月，因得不废。则自
今至死之年，皆阁下之赐。阁下济之以已绝之年，赐
之以既盲之视，其恩轻重大小，籍宜如何报也？阁下
裁之度之，籍惭䩄再拜。